b'\n_START_ARTICLE_\nPellin-Brocova prizma\n_START_PARAGRAPH_\nPellin-Brocova prizma je opti\xc4\x8dna prizma, ki je narejena iz prozorne snovi tako, da tvori pokon\xc4\x8dno \xc5\xa1tiristrano prizmo, ki ima za osnovno ploskev \xc4\x8detverokotnik s koti 90\xc2\xb0, 75\xc2\xb0, 135\xc2\xb0 in 60\xc2\xb0. Spada med disperzijske opti\xc4\x8dne prizme._NEWLINE_\xc5\xbdarek vstopa na stranici AB (glej sliko na desni), kjer se lomi. Na stranici BC nastopi popolni odboj, nato pa se na stranici AD ponovno lomi. Prizma je narejena tako, da vpadla svetloba izstopa iz prizme na stranici AD. Med smerjo vstopnega \xc5\xbearka in izhodnim \xc5\xbearkom je kot 90\xc2\xb0. Prizma se uporablja za pridobivanje svetlobe z dolo\xc4\x8deno valovno dol\xc5\xbeino (barvo)._NEWLINE_Imenuje se po francoskem optiku Philibertu Pellinu (1847 \xe2\x80\x93 1923) in prav tako francoskem fiziku in zdravniku Eliu Andr\xc3\xa9u Broci (1863 \xe2\x80\x93 1925).'